Yle on selkeästi yksi EBU-jäsenyhtiöiden edelläkävijöistä. Ylessä otetaan ensiluokkaisesti huomioon julkisen palvelun arvojen toteuttaminen sekä lisäarvon tuottaminen yhteiskunnalle.

Näin todetaan Euroopan yleisradioliitto EBU:n toteuttamassa vertaisarviossa, jossa kuusi eurooppalaista median asiantuntijaa arvioi, miten EBU:n piirissä yhteisesti sovitut julkisen palvelun arvot toteutuvat Ylessä.

Arvioijat ovat vaikuttuneet erityisesti siitä, miten selkeä näkemys kehittämisestä Ylessä on sekä työstä jota tavoitteiden saavuttamiseksi on jo tehty.

Myös parannusehdotuksia raportista löytyy. Keskeisin havainto on, että Ylen toiminnassa tulisi nykyistä paremmin ja laajemmin tuoda esiin yhteiskunnan moninaisuutta.

Vertaisarviointia olivat tekemässä: Ruurd Bierman, johtaja, Dutch Media Fund, Brian Dalton, toimitusjohtaja, Corporate Development, RTÉ, Jean-Philip De Tender, johtaja, EBU Media Department, Klaus Unterberger, toimittaja ja tuottaja, ORF, Nathalie Labourdette, johtaja, Eurovision Academy ja Hans Laroes, projektijohtaja, EBU.

Arviointiin kuului Ylen itsearviointi sekä EBU:n asiantuntijoiden vierailu ja haastattelut Ylessä. Arvioinnin yhteydessä on kuultu myös mm. Viestinnän Keskusliittoa ja Ylen hallituksen entistä puheenjohtajaa Kari Neilimoa.

”Vertailu on Ylelle arvokas, koska se on ammattilaisten ja kollegojen tekemä ja antaa käsityksen vahvuuksistamme ja kehityskohteista muiden johtavien eurooppalaisten julkisen palvelun yhtiöiden rinnalla. Tuloksiin olemme tyytyväisiä ja niistä käy ilmi että olemme tehneet asioita oikein”, sanoo Yleisradion toimitusjohtaja Lauri Kivinen.

Yle julkaisi arvioinnin tuloksista raportin torstaina 28.5.

Juuri nyt julkisen palvelun yleisradiotoiminnasta keskustellaan vilkkaasti ympäri Eurooppaa. Vertaisarvion julkistustilaisuudessa vieraili myös EBU:n pääjohtaja Ingrid Deltenre. Hän kertoi EBU:n näkökulmasta mm. minkälaisia ovat tämän päivän mediamaailman haasteet.

EBUlla on 75 jäsentä 56 maassa, ja se on myös yksi Ylen tärkeimmistä kansainvälisistä yhteistyötahoista.

Vertaisarvioraportti on julkaistu Ylen verkkosivuilla

Lue Hans Laroesin blogi vertaisarvioinnista

Lisätiedot:

Toimitusjohtaja Lauri Kivinen, p. 09 1480 5003